**Ministru kabineta noteikumu projekta “Grozījumi Ministru kabineta 2005. gada 18. oktobra noteikumos Nr. 779 “Noteikumi par vispārējās izglītības iestāžu pedagoģiskā procesa organizēšanai nepieciešamo obligāto dokumentāciju””**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Nepieciešamība izstrādāt Ministru kabineta noteikumu projektu “Grozījumi Ministru kabineta 2005. gada 18. oktobra noteikumos Nr. 779 “Noteikumi par vispārējās izglītības iestāžu pedagoģiskā procesa organizēšanai nepieciešamo obligāto dokumentāciju”” (turpmāk – Projekts) izriet no Ministru kabineta 2016. gada 5. janvāra sēdes protokollēmuma (Nr. 1 28. §) 13. punktā dotā uzdevuma. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Saeima 2016. gada 16. jūnijā pieņēma Oficiālās elektroniskās adreses likumu, kas stāsies spēkā 2018. gada 1. martā. Šis likums paredz, ka oficiālās elektroniskās adreses (turpmāk – e-adrese) izmantošana ir obligāta valsts iestādēm, tiesību subjektiem, kuri reģistrēti Uzņēmumu reģistra reģistros, un rezerves karavīriem. E-adresi var izmantot arī Iedzīvotāju reģistrā reģistrēta fiziskā persona no 14 gadu vecuma un Uzņēmumu reģistra reģistros nereģistrēta persona. Vienlaikus Ministru kabineta 2016. gada 5. janvāra sēdes protokollēmuma (Nr. 1 28. §) 13. punktā visām ministrijām ir dots uzdevums izvērtēt to kompetencē esošos tiesību aktus un līdz 2017. gada 1. jūlijam iesniegt noteiktā kārtībā Ministru kabinetā grozījumus tiesību aktos, paredzot iespēju saziņas nodrošināšanai starp iestādi un privātpersonu izmantot e-adresi. Ministru kabineta 2005. gada 18. oktobra noteikumi Nr. 779 “Noteikumi par vispārējās izglītības iestāžu pedagoģiskā procesa organizēšanai nepieciešamo obligāto dokumentāciju” (turpmāk – noteikumi Nr. 779) nosaka vispārējās izglītības iestādes pedagoģiskā procesa organizēšanai nepieciešamo obligāto dokumentāciju. Noteikumu Nr. 779 2.1. apakšpunkts noteic, ka viens no pedagoģiskā procesa organizēšanai nepieciešamajiem dokumentiem pirms­skolas izglītības iestādē ir izglītojamā personas lieta. Tajā ieraksta personas lietas numuru, izglītojamā vārdu un uzvārdu, personas kodu, dzimšanas gadu un datumu, dzi­mumu, dzimšanas apliecības numuru, izdošanas datumu un izdevējiestādi, ziņas par vecākiem vai aizbildņiem (vārdu, uzvārdu, dzīvesvietas adresi un tālruņa numuru), izglītojamā deklarētās un faktiskās dzīvesvietas adresi, izglītības iestādes nosaukumu. Saskaņā ar noteikumu Nr. 779 3.1., 3.8. un 3.10. apakšpunktu pedagoģiskā procesa organizēšanai vispārējās pamatizglītības un vispārējās vidējās izglītības iestādē, cita starpā, ir nepieciešami šādi dokumenti: 1) izglītojamā personas lieta, kurā ieraksta personas lietas numuru, izglītojamā vārdu un uzvārdu, personas kodu, dzimumu, dzimšanas apliecības, pases vai personas apliecības numuru, izdošanas datumu un izdevējiestādi, ziņas par izglītojamā vecākiem vai tā likumiskajiem pārstāvjiem, izglītojamā deklarētās un faktiskās dzīvesvietas adresi, izglītības iestādes nosaukumu, iepriekšējā izglītības pakāpē apgūto izglītības programmu, ziņas par iestāšanos izglītības iestādē un izstāšanos no tās, izglītojamā mācību sasniegumus apgūtajā izglītības programmā; 2) pagarinātās dienas grupas žurnāls, kurā ieraksta notikušo nodarbību tēmas un informāciju par izglītojamiem (vārdu, uzvārdu, klasi, dzīvesvietas adresi, vecāku kontakttālruņa numuru, nodarbību apmeklējumu), kuri ieskaitīti pagarinātās dienas grupā; 3) interešu izglītības nodarbību žurnāls, kurā ieraksta darbības pro­grammu, nodarbību tēmas, programmas īstenošanā gūto sasniegumu novērtē­jumu un informāciju par izglītojamiem (vārdu, uzvārdu, personas kodu, dzīves­vietas adresi, vecāku kontakttālruņa numuru, nodarbību apmeklējumu), kuri apmeklē interešu izglītības nodarbības, kā arī informāciju par veiktajām drošības instrukcijām. Ņemot vērā apstākli, ka saskaņā ar Oficiālās elektroniskās adreses likumu valsts iestādei e-adreses izmantošana ir obligāta un Iedzīvotāju reģistrā reģistrēta fiziskā persona e-adresi izveido no 2018. gada 1. jūnija, noteikumos Nr. 779 veicami grozījumi, paplašinot izglītojamā personas lietā, pagarinātās dienas grupas žurnālā un interešu izglītības nodarbību žurnālā norādāmās informācijas uzskaitījumu ar informāciju par izglītojamā vai viņa vecāku, aizbildņu vai citu likumisko pārstāvju (turpmāk – vecāki) e-adresi.  Oficiālās elektroniskās adreses likuma pārejas noteikumu 4. punkts noteic, ka Oficiālās elektroniskās adreses likuma 5. panta otrajā daļā minētās personas (Iedzīvotāju reģistrā reģistrēta fiziskā persona no 14 gadu vecuma un Uzņēmumu reģistra reģistros nereģistrēta persona) e-adresi izveido no 2018. gada 1. jūnija. Ievērojot minēto, lai nodrošinātu Projektā ietvertā tiesiskā regulējuma atbilstību Oficiālās elektroniskās adreses likumā noteiktajam, Projekts attiecīgi paredz e-adreses kā saziņas veida izmantošanu no 2018. gada 1. jūnija. |
| 3. | Projekta izstrādē iesaistītās institūcijas |  Projektu izstrādāja Izglītības un zinātnes ministrija. |
| 4. | Cita informācija |  Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt |  Projekts attiecas uz izglītojamiem un izglītojamo vecākiem, kuri vispārējās izglītības iestādēm sniegs informāciju, kas nepieciešama iekļaušanai izglītojamā personas lietā, pagarinātās dienas grupas žurnālā un interešu izglītības nodarbību žurnālā. Minēto personu skaitlisko apmēru nav iespējams noteikt. Projekts attiecas arī uz vispārējās izglītības iestādēm, kurām, saskaņā ar noteikumos Nr. 779 noteikto, ir pienākums nodrošināt vispārējās izglītības iestādes pedagoģiskā procesa organizēšanai nepieciešamās obligātās dokumentācijas kārtošanu. |
| 2. | Tiesiskā regulējuma ietekme uz tautsaimniecību un administratīvo slogu |  Projekts šo jomu neskar. |
| 3. | Administratīvo izmaksu monetārs novērtējums |  Projekts šo jomu neskar. |
| 4. | Cita informācija |  Nav. |

|  |
| --- |
|  **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu |  Sabiedrības līdzdalība saistībā ar e-adreses ieviešanu tika nodrošināta Oficiālās elektroniskās adreses likuma izstrādes laikā, līdz ar to Projekta izstrādē nav nepieciešama. Pēc Projekta pieņemšanas Ministru kabinetā, tas tiks publicēts oficiālajā izdevumā “Latvijas Vēstnesis”. |
| 2. | Sabiedrības līdzdalība projekta izstrādē |  Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 5. punktu sabiedrības līdzdalības kārtība piemērojama tiesību aktu projektu izstrādē, kas būtiski maina esošo regulējumu vai paredz ieviest jaunas politiskās iniciatīvas. Ņemot vērā, ka Projekts paredz nodrošināt jau Oficiālās elektroniskās adreses likumā, kas ir pieņemts 2016. gada 16. jūnijā, noteikto regulējumu, nemaina esošo regulējumu un neievieš jaunas politikas iniciatīvas, sabiedrības līdzdalība Projekta izstrādē nav nepieciešama. |
| 3. | Sabiedrības līdzdalības rezultāti |  Projekts šo jomu neskar. |
| 4. | Cita informācija |  Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas |  Projekta izpildi atbilstoši noteikumos Nr. 779 paredzētajam nodrošinās vispārējās izglītības iestādes. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem |  Ar Projektu netiek paplašinātas Izglītības un zinātnes ministrijai un vispārējās izglītības iestādēm normatīvajos aktos noteiktās funkcijas. Projekts neparedz jaunu institūciju izveidi vai esošo institūciju likvidāciju vai reorganizāciju, kā arī Projektam nav ietekmes uz esošo institūciju cilvēkresursiem. |
| 3. | Cita informācija |  Nav. |

*Anotācijas III, IV un V sadaļa – Projekts šīs jomas neskar.*

 Izglītības un zinātnes ministrs Kārlis Šadurskis

 Vīza:

 Valsts sekretāre Līga Lejiņa

01.06.2017. 14:46

987

I.Krastiņa

67047768, Ilze.Krastina@izm.gov.lv